Proiect

GUVERNUL REPUBLICII MOLDOVA

HOTĂRÎRE **nr.\_\_\_\_**

din \_\_\_\_\_\_\_\_\_\_\_\_\_\_\_\_\_\_\_\_\_

Cu privire la aprobarea proiectului de lege pentru completarea art. 118 din Codul de procedură penală al Republicii Moldova

Guvernul HOTĂRĂŞTE:

Se aprobă şi se prezintă Parlamentului spre examinare proiectul de lege pentru completarea art. 118 din Codul de procedură penală al Republicii Moldova.

Prim-ministru Pavel FILIP

Сontrasemnează:

Ministrul afacerilor interne Alexandru JIZDAN

Ministrul justiţiei Vladimir CEBOTARI

Proiect

PARLAMENTUL REPUBLICII MOLDOVA

**LEGE nr.\_\_\_\_**

din \_\_\_\_\_\_\_\_\_\_\_\_\_\_\_\_\_\_\_\_\_

pentru completarea art. 118 din Codul de procedură penală

al Republicii Moldova

Parlamentul adoptă prezenta lege organică.

**Articol unic** - Articolul 118 din Codul de procedură penală al Republicii Moldova nr. 122-XV din 14 martie 2003 (republicat în Monitorul Oficial al Republicii Moldova 2013, nr. 248-251, art. 699), cu modificările și completările ulterioare, se modifică și se completează după cum urmează:

1. Art. 118 alin. (1) se modifică și se completează, după cum urmează:

„după cuvîntul „documentelor”, se completează cu textul „sistemelor informatice sau a suporturilor de stocare a datelor informatice”.

1. Se completează cu următoarele aliniate (5)-(8), cu următorul cuprins:

„(5) Organul de urmărire penală efectuează examinarea sistemelor informatice sau a suporturilor de stocare a datelor informatice cu consimțămîntul și în prezența persoanei care deține sau are sub control aceste obiecte, a unor membri adulţi ai familiei acestuia, ori a unui reprezentant care reprezintă interesele persoanei în cauză, cu ajutorul specialistului în materia respectivă.

(6) În cazul în care ridicarea obiectelor care conţin date informatice poate afecta grav desfăşurarea activităţii persoanei care deţine sau are sub control aceste obiecte, organul de urmărire penală poate dispune, prin ordonanţă motivată, efectuarea de copii, care servesc ca mijloc de probă. Copiile se realizează prin utilizarea metodelor şi mijloacelor tehnice ce asigură integritatea şi autenticitatea datelor informatice.

(7) În cazul în care pentru efectuarea examinării obiectelor care conţin date informatice se cere un timp mai îndelungat, persoana care efectuează urmărirea penală ridică obiectele respective pentru a le examina la sediul organului de urmărire penală. Pentru aceasta, obiectele care conțin datele informatice se împachetează și se sigilează, iar pachetul se semnează, făcîndu-se mențiunea respectivă în procesul-verbal.

(8) Suplimentar celor prevăzute la art. 260, procesul-verbal cu privire la examinarea sistemelor informatice sau a suporturilor de stocare a datelor informatice trebuie să conțină date cu privire la:

a) descrierea și enumerarea sistemelor informatice ori suporturilor de stocare a datelor informatice față de care s-a dispus examinarea;

b) descrierea și enumerarea activităților desfășurate;

c) descrierea și enumerarea datelor informatice descoperite în cadrul examinării.

**Președintele Parlamentului**